Foto: Facebook/SNS

VLADAJUĆA Srpska napredna stranka u više je navrata pozvala osuđenog ratnog zločinca Veselina Šljivančanina da drži govore na stranačkim skupovima, piše Balkan Insight.

Vučićeva stranka Šljivančanina je pozvala i na današnji miting u gradu Beška, nakon što je jučer održao govor na drugom skupu.

Kako piše eVrsac, Šljivančanin je na nedavnom skupu poručio kako je došao "govoriti istinu" te je prozvao post-miloševićevski režim zbog svoje zatvorske kazne.

Pozivanje Šljivančanina izazvalo je kritike organizacija za ljudska prava, koje su upozorile da se radi o rehabilitaciji ratnog zločinca.

Na tribini došlo do incidenta



Više organizacija pozvalo je SNS na otkazivanje nastupa Šljivančanina, upozoravajući kako bi nadolazeća predsjednička kampanja u Srbiji mogla biti prijetnja miru u regiji. SNS se oglušio na zahtjeve civilnog društva te je na tribini u Beški došlo do incidenta i napada na aktiviste Inicijative mladih za ljudska prava.



Tribina je prekinuta nakon što je Šljivančanin počeo govoriti te kada su aktivisti Inicijative mladih za ljudskih prava izišli pred stol te postavili transparent s natpisom: "Ratni zločinci trebaju zašutjeti kada se progovori o žrtvama".



Tijekom performansa došlo je do naguravanja, a okupljeni na tribini su pokidali transparente Inicijative, a njihove aktiviste izbacili iz prostorija stranke.

Aktivisti tvrde da su ih ispred prostorija krupni mladići tukli i udarali nogama te da su im uništili dio automobila. Anita Mitić iz Inicijative mladih za N1 je kazala da je svih devetero aktivista ozlijeđeno, od kojih je dvoje završilo u Hitnoj pomoći.

Tekst se nastavlja ispod oglasa

Ratni zločinac Šljivančanin napisao knjigu

Šljivančanin je jučer okupljenima poručio i kako uskoro namjerava objaviti knjigu, naslovljenu "U službi domovine".

Ratni zločinac je i prošle godine govorio na izbornom skupu SNS-a. Tada je poručio kako se odazvao na poziv jer je velik broj njegovih prijatelja iz vojske prešlo u tu stranku.

Zahvalio Vučiću

"Tu sam i zbog premijera Aleksandra Vučića i njegovog brata Andreja te svih drugih poštenih Srba koji su me podržavali kroz loša vremena, kad sam bio uhićen i poslan u Haag", poručio je tada.

Podsjetimo, Šljivančanin je osuđen na 10 godina zatvora zbog omogućavanja i podržavanja mučenja nesrpskog stanovništva u Vukovaru 1991. godine. Pušten je na slobodu 2011. godine, nakon što je odslužio dvije trećine zatvorske kazne.